שוקי סלומון

יהושוע (שוקי) סלומון (נולד ב-15 בנובמבר 1980,  ז' בכסלו ה'תשמ"א) הוא יוצר, מוזיקאי, זמר, מגיש, יזם ואיש נדל"ן חרדי ישראלי.

ביוגרפיה 
נולד בירושלים לישראל ומלכה, גדל בעיר בני ברק, למד בישיבה לצעירים ברחובות, ולאחר מכן בישיבת "עטרת ישראל" בירושלים.

קריירה

קריירה עסקית 
בשנת 2008 ייסד את חברת "סלומון נכסים והשקעות" וחברת "הדסים" יחד עם שותפו שמואל הלפרין, והיו מחלוצי התחום במגזר החרדי. החברה החלה את פעילותה בבני ברק, ולאחר מכן התרחבה לפרויקטים שונים ברחבי הארץ.

קריירה אמנותית 
במקביל לעבודתו בתחום הנדל"ן החל ליצור סרטונים ויראליים ברשתות החברתיות, והקליט שירים פרי עטו שהופצו בישראל ובעולם, ביניהם "אהבת חינם" (שכתב ליהונתן שינפלד), "מזמור לתודה", "אח שלי יהודי" (עם אריק דביר), "שיר השמחה" (עם ישי לפידות), "שירת הבקשות" (עם חיים ישראל), "שיר הצדקה" (עם בני פרידמן), "שיר החתונות" (עם ניסים בלאק), "שירת הנשמה" (עם דוד טויב ורולי דיקמן), "עד דלא ידע" (עם אריק דביר), "שיר הרפואה" (עם שלומי שבת), "שיר הביטחון" (עם עמירן דביר) "שיר האחדות" שהוקלט עם 24 אמנים בז'אנר המוזיקה היהודית, ו-"שיר האמונה" (עם קובי ברומר וישי לפידות).  

שיריו זכו למעמד קאלט בעולם היהודי, ועל ביצועים אלו ואחרים זכה סלומון בתואר "זמר השנה" וכמה משיריו בתואר "שיר השנה" במצעדי מוזיקה ברדיו ואתרי אינטרנט חרדים.

בשנת 2018 סלומון השתתף במחזמר "שירים ונפלאות", יחד עם דודו פישר ועוזיה צדוק באצטדיון רמת גן במהלך חג החנוכה.

בשנת 2019 שימש כמנחה משנה בתוכנית "הקול הבא" ששודרה ברדיו קול חי.

בשנת 2021 החל להגיש באתר כיכר השבת את התוכנית תוכנית "שובר מסך" העוסקת בבעיות שונות במגזר החרדי, לצד הרב חיים הורביץ. התוכנית שודרה למשך 2 עונות.

בשנת 2022 הגיש עם קובי סלע וחברת אל-על סדרת סרטונים "שוקי וקובי עושים את העולם" באיטליה, יוון ואירלנד ונבחר כפרזנטור של חברת אל על למגזר החרדי.

באפריל 2022 לוהק לסרטו של יהודה גרובייס - "רשב"י". שיתוף הפעולה הראשון ביניהם היה בשנת 2011 בסרט "הזכייה הגדולה", בו גילם איש מכירות בתחום הנדל"ן.

בשנת 2023 שיחק בתפקיד עצמו בסדרה "החברים של ישי" בערוץ הידברות.

נכון ליולי 2023, מגיש את פרשת השבוע בערוץ ערכים יחד עם הרב ישי וליס, מגיש ומשתתף בתוכניות שונות בכיכר השבת, ערוץ הידברות וערוצים אחרים במגזר.

באוקטובר 2023, זכה במקום השני בקטגוריית "זמר השנה" במצעד השנה של האתר כיכר השבת.

פעילות ציבורית 
סלומון הוא ממובילי המיזם החברתי "אהבת-חינם" ו-"לשון הרע לא מדבר אליי".

חיים אישיים 
ב-2001 נישא לתמר גויטיין. לזוג שלוש בנות והם מתגוררים בגבעת שמואל.

קישורים חיצוניים

הערות שוליים 

זמרים השרים בעברית
זמרים חסידיים
זמרים חסידיים ישראלים
חרדים ישראלים
כוכבי רשת ישראלים
ישראלים שנולדו ב-1980